KIRJALLINEN KYSYMYS E-1371/01 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuus.



Virallinen lehti nro 040 E , 14/02/2002 s. 0038 - 0039



KIRJALLINEN KYSYMYS E-1371/01 esittäjä(t): Daniel Varela Suanzes-Carpegna (PPE-DE) komissiolle (7. toukokuuta 2001) Aihe: Euroopan laivanrakennusteollisuus EU:n telakkayhdistysten komitean (CESA) komissiolle 24. lokakuuta 2000 esittämän Korean laivanrakennusteollisuuden vilpillisiä kilpailumenettelyjä koskevan kanteen seurauksena komissio päätti käynnistää yhteisön tutkimusmenettelyn sen jälkeen kun kanne oli julkaistu virallisessa lehdessä 2. joulukuuta 2000. Menettely kestää vähintään viisi kuukautta. Kilpailuasioista vastaava komission jäsen Mario Monti ilmoitti parlamentin täysistunnossa 12. maaliskuuta 2001, että komissio aikoo yhä päästä riita-asiassa sovitteluratkaisuun, vaikka se aikookin haastaa Etelä-Korean WTO:n paneeliin. Monti ilmoitti, että tutkimusmenettelyn kestäessä kyseeseen tuleviin tukijärjestelmiin eivät kuulu sopimuksiin tai kapasiteetin lisäämiseen liittyvät tuet. Ainoat tällä hetkellä sallitut tukimuodot ovat ympäristö-, tutkimus- ja kehitystuet, tuki uudenaikaistamiselle ja innovaatiolle sekä alueelliset tuet, joihin ei liity kapasiteetin lisääminen. 1. Missä vaiheessa on joulukuussa 2000 aloitettu tutkimusmenettely? 2. Eikö neuvotteluille Korean viranomaisten kanssa pitäisi säätää määrä-aika, sillä paitsi EU:n uudenaikaisen ja kilpailukyisen telakkateollisuuden tulevaisuus, uhanalaisena on myös EU:n uskottavuus oman teollisuutensa etujen puolustajana? Mikäli pitäisi, voisiko komissio ilmoittaa mikä tämä määräaika olisi? 3. Voiko komissio toimittaa luettelon EU:n hyväksymistä tukimuodoista? Mitkä näistä tuista on otettu käyttöön tämän vuoden tammikuusta lähtien? Kuinka suuri tukien määrä on ollut ja mitkä jäsenvaltiot ovat saaneet niitä? Mitä menetelmiä komissio käyttää tukien käytön laajentamiseksi ja tehostamiseksi? Onko sallittujen tukien määrä rajattu vai tutkiiko komissio tällä hetkellä mahdollisuutta hyväksyä muitakin tukia? Mitä etuja tavoitteen 1 alueet saavat tukien yhteydessä? 4. Mitkä on kolmen komission asiasta vastaavan jäsenen, Pascal Lamyn (kauppa), Mario Montin (kilpailu) ja Erkki Liikasen (yritykset) työmenetelmät, toimivaltuudet ja koordinaatio? Pascal Lamyn komission puolesta antama vastaus (13. heinäkuuta 2001) 1. Joulukuussa 2000 käynnistettiin menettely kaupan esteistä annetun asetuksen soveltamiseksi Committee of EU Shipbuilders' Associations (CESA) -komitean pyynnöstä. Menettelyn kohteena ovat tietyt Etelä-Korean myöntämät tuet. Sekä eteläkorealaisia että yhteisön telakoita koskevan perusteellisen tutkimuksen perusteella laaditussa 8. toukokuuta 2001 päivätyssä kertomuksessa todetaan, että eteläkorealaiset telakat ovat saaneet tukia, että nämä tuet ovat aiheuttaneet huomattavaa vahinkoa yhteisön teollisuudelle konttialusten sekä öljyn ja kemikaalien kuljetukseen tarkoitettujen alusten markkinasegmenteillä, että komissio ottaa viipymättä yhteyttä Etelä-Korean viranomaisiin tukien peruuttamiseksi tai vahingollisten vaikutusten poistamiseksi ja että jollei sovintoon päästä muutaman viikon kuluessa, saattaa olla tarpeen aloittaa menettely Maailman kauppajärjestössä (WTO) riitojen ratkaisusta tehdyn sopimuksen mukaisesti. 2. Kyseisen kertomuksen päätelmät huomioiden ja varsinkin, kun Etelä-Korean viranomaisten kanssa käytävissä neuvotteluissa ei ole päästy sopimukseen heinäkuun 2001 alkuun mennessä, komissio päättää, olisiko aloitettava menettely WTO:ssa. 3. Laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annetussa neuvoston asetuksessa (EY) N:o 1540/98(1) vahvistetaan laivanrakennusteollisuudelle myönnettävien tukien edellytykset. Tietyin edellytyksin voidaan myöntää seuraavia tukia: sulkemistuki ja rakenneuudistustuki, innovaatioihin tarkoitettu investointituki, alueellinen investointituki, tutkimus- ja kehitystyötuki sekä ympäristönsuojelutuki. Komissio on saanut tänä vuonna ainoastaan yhden ilmoituksen, joka koski tutkimus- ja kehitystyötukea. Lisäksi tukea voidaan myöntää sopimuksille, edellyttäen että ne ovat Taloudellisen yhteistyön ja kehityksen järjestön (OECD) vuonna 1981 alusten vientiluottoja koskevasta järjestelystä antaman päätöslauselman mukaisia. Komissio tutkii parhaillaan laivanrakennusteollisuutta kuullen mahdollisuutta mukauttaa tutkimus- ja kehitystyötukea koskevia säännöksiä. 4. Kolme toimivaltaista komissaaria eli kaupasta vastaava komission jäsen, kilpailusta vastaava komission jäsen ja yritystoiminnasta ja tietoyhteiskunnasta sekä erityisesti maailman laivanrakennustilanteesta neuvostolle annetusta neljännestä komission kertomuksesta(2) vastaava komission jäsen ovat omilla toimivalta-alueillaan toimineet aktiivisesti yhdessä komission kannan määrittelemiseksi asiassa. (1) EYVL L 202, 18.7.1998. (2) KOM(2001) 219 lopullinen.